贈黄道士思成祈雨感應
作者：姚勉
朝代：宋

paragraphs: 丁巳孟秋春戊午，不雨三時嗟旱苦。
低田高壠皆黄埃，佳種幾成不入土。
富家倉廩鐵灌鎖，民腹爲雷淚爲雨。
更遲十日天不問，血肉磨牙總豺虎。
縣官祈禱聊具文，饑聲嗷嗷恬不聞。
山中道士睡不著，鞭龍起電驅風雲。
天瓢點滴翻駿馬，一日甘霖遍天下。
盡將昨夜赤千里，化作今朝青四野。
農家笑語無愁聲，指日可望天太平。
熙朝真主聖且明，漢雨不待宏羊烹。
或言天民天自恤，或誇調燮有新術。
山中道士不言功，飽飯熟睡聽松風。